Lukács Helga-Erika

*Egy estém nem otthon*

Midőn a boldogság villantja fogát,

s te utána kapsz, hiszed, már tiéd,

valóság falán ütközik, mint éjjeli bogár,

vicsorit, te örülsz, nem tudod, miért.

Csapdába ejtő szép-számtalanszor

orromnál fogva vezetett.

Szerelem magvából nem lesz, csak

szenvedésre kárhozott gyermekek.

Neked meséltem gyönyörű életem,

átkaroltál, remegtem.

Rút igazad ütötte fel fejét,

ajkad suttogott, hinni nem mertem.

Egy pillanat, mi változunk.

Valaha zöld szemem csillogott,

most fakó tekintet sugara

vetül rád. Mosolyom haldoklott.

Naiv gyermeki lelkem vigaszul

mint Mózes a sziklafalon,

ki népét készül menteni,

arcomra vízesést fakasztott.

Boldogság tengerén hajótörött,

sodródom az árral,

hazug vádak poharát kortyolom

karomban hamis baráttal.

Édes szerelem árbocán

zászlónkat vigyázom.

Fájdalmam hallgatag-

rátermett művész e világon.

*Marosvásárhely, 2019. március 17.*